[{"text_idx": "#000003", "text": "Y mis yma dwi am rannu gyda chi rhai o fy hoff apiau rwy\u2019n eu defnyddio ar gyfer busnes. Gyda cymaint o apiau a rhaglenni sydd ar gael y dyddiau hyn, gall fod yn anodd weithiau dewis y goreuon. Wrth gwrs, holl bwynt yr apiau a\u2019r rhaglenni hyn yw eu bod yn gymorth i\u2019ch gwaith pob dydd gan, obeithio, lleihau yr amser a dreulir ar dasgau neu\u2019n help i roi ychydig o hwb i chi!"}, {"text_idx": "#000004", "text": "Yn ddi-os, mae Canva ar frig fy rhestr. Mae hwn yn ap gwych, rhad ac am ddim, y gallwch ei ddefnyddio ar eich bwrdd gwaith neu ar eich ffo\u0302n. Mae\u2019n cynnig cannoedd o dempledi ar gyfer ystod o blatfformau a defnyddiau, o bostiadau Facebook i gloriau Instagram Reel a chyflwyniadau a baneri. Mae\u2019r templedi\u2019n hawdd eu haddasu, gellir newid y lliwiau a\u2019r ffontiau i weddu i\u2019ch brand, ychwanegu eich lluniau eich hun a ffwrdd a\u0302 chi. Mae gan Canva hefyd stoc enfawr o luniau, fideos, sain ac elfennau y gallwch eu defnyddio. Yn ogystal \u2013 dim ond \u00a312 y mis yw\u2019r fersiwn Pro, a byddwn yn argymell y buddsoddiad hwn ar gyfer eich busnes yn fawr."}, {"text_idx": "#000005", "text": "Os ydych chi\u2019n defnyddio cyfryngau cymdeithasol ar gyfer busnes, mae gen i lu o apiau rydw i wrth fy modd yn eu defnyddio yn ddyddiol ond un y byddwn i yn awgrymu sy\u2019n hynod bwysig i chi yw Facebook Business Suite \u2013 dyma lle gallwch redeg eich tudalennau Facebook a hefyd proffiliau Instagram o\u2019r un lleoliad. Os ydych chi fel fi ac yn weinydd ar sawl tudalen, yna mae\u2019r ap bach hwn yn helpu i arbed llawer o amser. Gallwch hyd yn oed drefnu o\u2019ch ffo\u0302n ymlaen llaw!"}, {"text_idx": "#000006", "text": "Dau o fy hoff apiau ar gyfer creu straeon Instagram yw Mojo ac Unfold \u2013 unwaith eto mae amrywiaeth o dempledi wedi\u2019u rhagosod eisoes ar rhain a gallwch ychwanegu eich testun a\u2019ch lluniau eich hun. Mae\u2019r rhain yn ffordd wych o roi ychydig o hwb i\u2019ch straeon, gan eich helpu i sefyll allan o\u2019r dorf \u2013 ac mae yn dorf enfawr y dyddiau hyn!"}, {"text_idx": "#000007", "text": "Os ydych chi\u2019n chwilio am apiau golygu fideo, rwy\u2019n caru InShot ac mae Videoshop hefyd yn opsiwn sylfaenol gwych. Gyda rhain, nid oes rhaid i chi boeni am greu fideos perffaith tra fyddwch yn recordio, oherwydd gallwch dreulio amser yn eu golygu wedyn. Rwyf hefyd yn ffan enfawr o recordio sgrin \u2013 ar fy ffo\u0302n symudol, gyda XRecorder, ac ar fy mwrdd gwaith gyda Loom. Mae recordiadau sgrin yn ffordd arall o roi hwb i bethau fel cyflwyniadau \u2013 yn cynnig rhywbeth bach ychwanegol."}, {"text_idx": "#000008", "text": "Ap bach arall rwy\u2019n hoff o\u2019i ddefnyddio yw LifeLapse. Mae\u2019r ap yma yn gadael i chi greu fideos \u2018stop-motion\u2019 sy\u2019n hwyl fawr i\u2019w defnyddio ar gyfryngau cymdeithasol. Cyfres o luniau sy\u2019n cael eu pwytho gyda\u2019i gilydd mewn fideo yw fideo \u2018stop-motion\u2019 a gallwch symud eitemau yn y fideo i greu\u2019r effaith animeiddio a ddymunir."}, {"text_idx": "#000010", "text": "O ran gwaith gweinyddol, rwy\u2019n argymell yn gryf edrych am ateb yn y cwmwl ar gyfer e-byst a\u2019ch storio. Nid yn unig oherwydd ei bod yn wych storio popeth wrth gefn fyny yn y cwmwl, ond hefyd oherwydd y gallwch chi wedyn gael mynediad ato, a\u2019ch e-byst o unrhyw le. Yn gyffredinol, rydym yn argymell Microsoft Office 365 ar gyfer hyn, ond mae GSuite gan Google hefyd ar gael, os yw\u2019n well gennych brofiad Gmail."}, {"text_idx": "#000011", "text": "Mae\u2019n wych cael cymaint o ddewis o apiau i\u2019w defnyddio, ond gadewch i ni fod yn onest \u2013 mae\u2019n bur debyg ein bod ni i gyd yn treulio llawer gormod o amser ar ein ffo\u0302n! Mae rhai apiau a nodweddion yr wyf wrth fy modd gyda hwynt sy\u2019n canatau i mi dreulio amser oddi wrth y sgrin. Yn benodol ar fy ffo\u0302n Android, gallaf droi\u2019r modd Ffocws ymlaen, lle rwyf wedi dewis apiau sydd yn nadu i mi ddefnyddio rhai apiau penodol pan fyddant ymlaen. Rwy\u2019n gwneud hyn gyda\u2019r nos ac ar benwythnosau, fel ni allaf weld e-byst sy\u2019n cyrraedd, na defnyddio unrhyw apiau \u2018gwaith\u2019."}, {"text_idx": "#000012", "text": "Ap arall sy\u2019n boblogaidd iawn ar hyn o bryd i helpu lleihau amser ar sgrin yw Forest. Wedi ei gychwyn ni allwch gael mynediad i\u2019ch ffo\u0302n nes bod coeden wedi tyfu! Eu harwyddair yw canolbwyntiwch, byddwch bresennol neu yn syml Forest!"}, {"text_idx": "#000013", "text": "Gobeithio y bydd yr apiau hyn o gymorth i chi, a cofiwch rannu eich ffefrynnau ar y cyfryngau cymdeithasol a\u2019n tagio, byddem wrth ein bodd gwybod beth mae eraill yn eu defnyddio!"}, {"text_idx": "#000015", "text": "Save my name, email, and website in this browser for the next time I comment."}, {"text_idx": "#000020", "text": "Do you or somebody you know use guestlink as a booking system?"}]